ToekomsVenster: Genoeg plek onder God se son(Foto: Faris Mohammed/Unsplash.) Steeds by my “see metafore” alhoewel hierdie scenario homself seker op enige plek kon uitspeel. Ons het ŉ heerlike eenheid met ŉ pragtige uitsig oor die see. Die ruim stoep is lieflik toegerus en die ideale kuierplek later in die dag wanneer die ergste son verby is. Op die stoep is daar ŉ eenheid wat water wegvoer. Ek hou nie van die woordjie “drein” nie, maar dit is seker maar wat dit is. Die staal deksel, so groot soos ŉ standaard vloerteël is van yster en soos dit nou maar by die see gebeur, al redelik geroes en gehawend maar nie onveilig nie. Dit dien steeds sy doel. Bokant die staalrooster steek daar vier of vyf kleinerige blaartjies van een of ander plantjie wat homself in die bietjie stof en sand wat in die plekkie is tuisgemaak het. Die holtetjie waar die plantjie sy wortels moedig inwurm kan nie veel substansie bevat nie maar dit is asof die plantjie sê: “gee my net ŉ kans om te leef”. Ek herinner my uit my onderwysdae by Clapham High in Pretoria dat twee meisies blykbaar stry gekry het in die tik-juffrou se klas. Ek het later verneem dat die juffrou vir hulle gesê het: “daar is genoeg plek onder God se son vir julle albei”. Genoeg plek onder God se son dat ons almal ŉ plekkie kan vind waar ons tot volle wasdom kan groei, waar ons kan ontdek wie ons is en waartoe God ons geroep het. Soos die plantjie wat met min tevrede is, vra mense nie veel meer as ŉ bietjie liefde, vertroue, leiding as dit kan en aanmoediging nie. Die meeste mense wag net op ŉ kans in die lewe en dit kom wanneer iemand anders ruimte maak in sy lewe en uitdrukking gee aan sy skeppings doel naamlik om ander na heelheid te begelei. Ongelukkig het die lewe ŉ manier om af te knou, om ander stukkend te trap ten einde bo te kom, om ander ŉ plekkie te misgun, om eiebelang voorop te stel. Dit is nie die voorbeeld wat die Here gestel het nie. Sy optrede is bekend. Hy stel Hom aan onsself bekend as die Dienaar.